病驥
作者：陳襄
朝代：宋

paragraphs: 騏驥出大野，天姿非權奇。
俄然病槽廄，筋力不克施。
世人不識馬，共以駑駘期。
芻菽不得飽，膏砭不得醫。
伯樂聞驥病，中心始懷疑。
及觀果無妄，引銜脫其羈。
騏驥心感激，雙瞳雨淋離。
懷恩未能報，舉聲一鳴悲。
馬得起此疾，上爭靈烏馳。
朝出扶桑野，暮扳鄧林枝。
追隨日月下，獨立寒且饑。
此力豈足詫，願酬主人知。